নগাঁও জিলা বন সংমণ্ডল কাৰ্যালয়ৰ অধীনৰ শালনা আঞ্চলিক বন কাৰ্যালয়ৰ অন্তৰ্গত কুটাইৱনী, কাৱৈমাৰী, নলতলী আৰু মাগুৰমাৰীত বন বিভাগে আজি অভিযান চলাই চাৰিটাকৈ অবৈধ চোৰাং কাঠফলা মিল উৎখাত কৰিবলৈ সক্ষম হয়।
প্ৰাপ্ত তথ্য মতে নগাঁও জিলাৰ ডি এফ অ' শুভাশীষ দাসে গোপন খবৰ লাভ কৰি শালনা আঞ্চলিক বন কাৰ্যালয়ৰ ৰেঞ্জাৰক নিৰ্দেশ দিয়াত আজি পুৱা প্ৰায় সাত বজাৰ পৰা শালনা ৰেঞ্জাৰ চেলিম আহমেদৰ নেতৃত্বত আৰু নগাঁও সদৰ ৰেঞ্জ, প্ৰটেকশ্যন ৰেঞ্জৰ সহযোগত অবৈধ চোৰাং কাঠ ফলা মিলৰ বিৰুদ্ধে অভিযান চলাই।
প্ৰথম অৱস্থাত অভিযানকাৰী দলটোৱে কুটাইৱণি গাঁৱৰ আবুল কালাম নামৰ লোকজনৰ অবৈধ কাঠ ফলা মিলটো উৎখাত কৰে। অৱশ্যে অভিযানকাৰী দলটোৱে কোনো লোককে আটক কৰিবলৈ সক্ষম নহ'ল।
পৰৱৰ্তী সময়ত অভিযানকাৰী দলটোৱে কাৱৈমাৰী গাঁৱৰ আব্দুল আজিজ, মাগুৰমাৰী গাঁৱৰ ৰুফুল আলী আৰু কলিয়াবৰৰ নলতলীৰ মোহন হাজৰিকাৰ অবৈধ কাঠফলা মিল কেইটা উৎখাত কৰে।
কিন্তু মন কৰিব লগীয়া যে অভিযানকাৰী বৃহৎ বন কৰ্মীৰ দলটোৱে অবৈধ কাঠফলা মিলকেইটাৰ এজনো লোকক আটক কৰিব নোৱাৰা ঘটনাই স্থানীয় সচেতন মহলৰ মাজত ব্যাপক প্ৰতিক্ৰিয়াৰ সৃষ্টি কৰিছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
